

**Arolygiaeth Gofal Iechyd Cymru (AGIC)**

**Arweinydd Deintyddol Clinigol**

**Canllawiau ar gyfer yr Ymgeisydd**

**Cynnwys**

**Cyfrifoldebau AGIC 2**

**Manylion a gofynion y rôl 3**

**Ffioedd a Threuliau 6**

**Y Broses Gwneud Cais 7**

**Cyfrifoldebau AGIC**

Arolygiaeth Gofal Iechyd Cymru (AGIC) yw arolygiaeth a rheoleiddiwr annibynnol gofal iechyd yng Nghymru. Mae AGIC yn gweithredu rhaglen flynyddol o arolygiadau deintyddol, sy'n cwmpasu practisau preifat, practisau'r GIG a phractisau cymysg. Gall arolygiadau gael eu cynnal ar safleoedd Carchardai Ei Fawrhydi ledled Cymru hefyd.

Mae AGIC yn ystyried i ba raddau mae practisau deintyddol yn cyrraedd Safonau Ansawdd Iechyd a Gofal 2023. Bydd unrhyw ddeintydd sydd wedi'i gofrestru ag AGIC i ddarparu deintyddiaeth breifat hefyd yn ddarostyngedig i ddarpariaethau Rheoliadau Deintyddiaeth Breifat (Cymru) 2017.

Lle y bo'n briodol, bydd AGIC yn ystyried cydymffurfiaeth â Rheoliadau Ymbelydredd Ïoneiddio 2017, Rheoliadau Ymbelydredd Ïoneiddio (Cysylltiad Meddygol) 2017 ac unrhyw safonau a chanllawiau proffesiynol perthnasol eraill fel Safonau'r Cyngor Deintyddol Cyffredinol.

Cynhelir arolygiadau o Bractisau Deintyddol gan dîm arolygu, sy'n cynnwys un o Arolygwyr Gofal Iechyd AGIC ac Adolygydd Cymheiriaid Deintyddol Clinigol. Mae Adolygwyr Cymheiriaid Deintyddol Clinigol yn rhan o'r garfan o adolygwyr cymheiriaid sy'n gweithio i AGIC.

Er mwyn cyflawni'r rôl hon, rhaid i chi feddu ar y canlynol:

* Baglor mewn Llawfeddygaeth Ddeintyddol (BDS/BChD) neu gymhwyster cyfatebol
* Cofrestriad llawn â chyfredol â'r Cyngor Deintyddol Cyffredinol
* O leiaf bum mlynedd o brofiad o ymarfer parhaus – gan gynnwys profiad o Ymarfer Deintyddol Cyffredinol a gwblhawyd yn y tair blynedd diwethaf.

Caiff Adolygwyr Cymheiriaid eu cynnwys mewn timau adolygu fel y gall AGIC fanteisio ar arferion cyfredol credadwy a phrofiad. Mae adolygwyr cymheiriaid yn helpu AGIC i dynnu sylw at bryderon i Fyrddau Iechyd Lleol a darparwyr gofal iechyd eraill eu hystyried ac ymdrin â nhw, gan wella'r gofal y mae cleifion yn ei gael o ganlyniad i hynny.

**Diben y swydd**

Bydd yr Arweinydd Deintyddol Clinigol yn chwarae rôl hollbwysig wrth roi cyngor a chymorth proffesiynol arbenigol ar ddatblygu, llywodraethu a chyflawni proses AGIC o reoleiddio ac arolygu gofal deintyddol yng Nghymru. Mae hyn yn cynnwys cynnig arweinyddiaeth broffesiynol i'r garfan o adolygwyr cymheiriaid Deintyddol.

**Tasgau Allweddol**

* Rhoi cyngor / canllawiau proffesiynol i AGIC i'w helpu i ddatblygu'r Rhaglenni Arolygu ar gyfer practisau deintyddol yng Nghymru
* Cynnig arweinyddiaeth broffesiynol i'r garfan o adolygwyr cymheiriaid Deintyddol
* Cyfrannu at ddatblygu a chyflwyno sesiynau sefydlu a hyfforddiant i adolygwyr cymheiriaid deintyddol clinigol
* Darparu hyfforddiant i arolygwyr AGIC lle y bo angen
* Monitro perfformiad adolygwyr cymheiriaid deintyddol clinigol AGIC
* Datblygu ac adolygu methodoleg er mwyn arolygu practisau deintyddol ledled Cymru
* Datblygu methodoleg er mwyn cynnal a chofnodi arfarniadau blynyddol ar gyfer adolygwyr cymheiriaid deintyddol AGIC
* Asesu amrywiaeth eang o wybodaeth o Bractisau Deintyddol Cyffredinol er mwyn llywio dull gweithredu sy'n seiliedig ar risg ar gyfer cynllunio arolygiadau
* Darparu cyngor / canllawiau i AGIC sy'n ymwneud â hyrwyddo arferion da a datrys pryderon a nodir o fewn cylch gwaith AGIC
* Darparu cyngor / canllawiau pan fo AGIC yn ystyried cymryd camau gorfodi yn erbyn practisau deintyddol sy'n torri'r rheoliadau
* Gweithredu fel llysgennad ar ran AGIC a chwarae rôl bwysig er mwyn hyrwyddo gwaith yr Arolygiaeth mewn perthynas ag arolygu practisau deintyddol yng Nghymru. Bydd hyn yn cynnwys rhwydweithio â rhanddeiliaid allweddol, fel Pwyllgor Deintyddol Cymru, mewn modd rhagweithiol ac ymuno â Grŵp Adolygu Rhanddeiliaid Deintyddol AGIC
* Adolygu ceisiadau ar gyfer y rôl Adolygydd Cymheiriaid Deintyddol Clinigol a helpu gyda'r broses recriwtio yn fwy cyffredinol
* Ymgymryd â rôl Adolygydd Cymheiriaid Deintyddol Clinigol pan/os bydd angen, gan gynnwys mewn Carchardai.

**Manyleb y Person**

Mae rôl yr Arweinydd Deintyddol Clinigol yn un heriol ac mae'n gofyn am hygrededd proffesiynol, y gallu i gwestiynu penderfyniadau mewn ffordd gadarn nad yw'n wrthwynebol, a sgiliau dylanwadu a rhyngbersonol rhagorol. Rydym yn chwilio am ddeintyddion â dull gweithredu sy'n canolbwyntio ar y claf, gwybodaeth fanwl a phrofiad o weithio fel deintydd mewn amrywiaeth o leoliadau.

Bydd gofyn i chi allu cydbwyso buddiannau'r cleifion â buddiannau'r tîm o ddeintyddion yn y practis. Rhaid i chi sicrhau bod eich gweithredoedd yn wrthrychol a chynnal hyder yn AGIC fel arolygiaeth a rheoleiddiwr gofal iechyd yng Nghymru.

Mae meddu ar y gallu i ddefnyddio barn annibynnol a chyfiawnhau penderfyniadau yn wyneb pwysau allanol posibl yn hanfodol.

Mae gennym ddiddordeb arbennig mewn ymgeiswyr a all ddangos eu bod yn awyddus i wella ansawdd a diogelwch deintyddiaeth a ddarperir i gleifion yng Nghymru ac ymrwymiad i wneud hynny.

**Cyfleoedd datblygu**

Mae swydd yr Arweinydd Deintyddol Clinigol yn cynnig y cyfle i'r ymgeisydd llwyddiannus ddylanwadu'n uniongyrchol ar y ffordd y caiff gofal deintyddol ei arolygu a'i reoleiddio yng Nghymru.

Bydd yr Arweinydd Deintyddol Clinigol yn chwarae rôl allweddol wrth sicrhau bod methodoleg arolygu a rheoleiddio AGIC yn effeithiol a bod tîm medrus o adolygwyr cymheiriaid deintyddol ar waith.

**Meini Prawf Hanfodol**

* Baglor mewn Llawfeddygaeth Ddeintyddol (BDS/BChD) neu gymhwyster cyfatebol
* Cofrestriad llawn â chyfredol â'r Cyngor Deintyddol Cyffredinol
* O leiaf bum mlynedd o brofiad o ymarfer parhaus – gan gynnwys profiad o Ymarfer Deintyddol Cyffredinol a gwblhawyd yn y tair blynedd diwethaf
* Dangos cydymffurfiaeth â gofynion y Cyngor Deintyddol Cyffredinol ar gyfer Datblygiad Proffesiynol Parhaus, gan gynnwys hyfforddiant gloywi IR(ME)R a gwblhawyd yn ystod y pum mlynedd diwethaf
* Profiad blaenorol mewn rôl reoli
* Tystiolaeth o reoli cyd-ddeintyddion gan gynnwys arfarnu perfformiad
* Lefel uchel o sgiliau diplomataidd, dylanwadu a darbwyllo
* Sgiliau drafftio rhagorol gan gynnwys profiad o lunio adroddiadau
* Sgiliau rhyngbersonol, cyfathrebu a gwrando rhagorol
* Gwybodaeth sylweddol am safonau proffesiynol a gofynion rheoliadol a'r gallu i'w cyrraedd a'u bodloni
* Ymrwymiad amlwg i gydraddoldeb ac amrywiaeth
* Y gallu i weithio o leiaf 15 diwrnod a hyd at 20 diwrnod bob blwyddyn (nid gwarant gwaith yw hwn, ac mae'n bosibl y gofynnir i chi weithio gyda ni am fwy o ddiwrnodau yn unol ag anghenion y busnes)
* Gwybodaeth am amcanion a blaenoriaethau AGIC
* Rhaid gallu bod ar gael i ddarparu cyngor clinigol amserol ar sail ad hoc.

**Meini Prawf Dymunol**

* Profiad eang o ymarfer deintyddol mewn amrywiaeth o leoliadau
* Cymhwyster ôl-raddedig cofrestredig a/neu ar restr arbenigol y Cyngor Deintyddol Cyffredinol
* Wedi eich cynnwys ar y Rhestr Perfformwyr Deintyddol
* Profiad o hyfforddi deintyddion eraill
* Profiad o weithio mewn amrywiaeth o feysydd yn y proffesiwn a gyda grwpiau a sefydliadau proffesiynol
* Sgiliau Cymraeg.

**Hyd y Penodiad**

Bydd y penodiad am gyfnod o dair blynedd ac yn amodol ar arfarniadau perfformiad blynyddol a thystiolaeth barhaus bod yr unigolyn yn bodloni'r meini prawf hanfodol ar gyfer y rôl.

**Gwiriad y Gwasanaeth Datgelu a Gwahardd**

Polisi AGIC yw sicrhau eich bod wedi cael gwiriad manylach gan y Gwasanaeth Datgelu a Gwahardd (DBS). Bydd AGIC yn gofyn am wiriad DBS gan yr ymgeisydd llwyddiannus.

**Ffioedd a Threuliau**

Mae ffi yn daladwy i'r Arweinydd Clinigol Meddygon Teulu ar y gyfradd isod. Caiff treuliau teithio a chynhaliaeth eu had-dalu yn unol â'r canllawiau isod. Rhaid cyflwyno unrhyw ffioedd a threuliau i AGIC bob mis i'w hawdurdodi.

Ffi sy'n daladwy i'r Arweinydd Deintyddol Clinigol (y dydd) £600

Ffi sy'n daladwy i'r Arweinydd Deintyddol Clinigol wrth iddo

ymgymryd â rôl yr Adolygydd Cymheiriaid Deintyddol Clinigol (y dydd) £375

**Cyfraddau Teithio a Chynhaliaeth**

Caiff y rhain eu had-dalu yn unol â'r cyfraddau sy'n gymwys i Weision Sifil.

**Lwfansau Milltiroedd mewn Cerbyd Modur**

Caiff y rhain eu talu ar y gyfradd safonol sy'n gymwys i weision sifil.

Er mwyn hawlio lwfansau milltiroedd, rhaid i'r gyrrwr sicrhau bod ganddo drefniadau yswiriant digonol ar gyfer y cerbyd. Mae angen lefel yswiriant Dosbarth Busnes.

Ad-delir ffioedd parcio, tollau ac ati yn llawn, ar yr amod y caiff derbynebau eu hatodi i'r ffurflen hawlio treuliau.

**Amser Teithio**

Bydd AGIC yn eich ad-dalu am amser teithio yn unol â'ch cyfradd ffi ddyddiol. Cofiwch gynnwys yr amser a dreuliwyd yn teithio yn y ffurflen hawlio ffi. Dylech bob amser sicrhau y caiff eich taith ei threfnu yn y ffordd fwyaf cost-effeithiol.

**Llety Dros Nos**

Caiff hyn ei drefnu gan AGIC, ar yr amod eich bod yn byw dros awr i ffwrdd o'r lleoliad, a bydd yn cynnwys swper, gwely a brecwast.

Caiff cinio ei drefnu ymlaen llaw lle y bo'n bosibl. Ond os nad yw hyn yn ymarferol yna gellir hawlio cyfradd cynhaliaeth ddyddiol yn unol â Chanllawiau'r Gwasanaeth Sifil.

**Teithiau Rheilffyrdd ac Awyr**

Ni fydd AGIC yn ad-dalu costau teithio dosbarth cyntaf. Rydym yn fwy na pharod i drefnu tocynnau dosbarth safonol cyn teithio. Bydd AGIC yn ad-dalu'r gost am y tocynnau ar yr amod y caiff derbynebau eu darparu gyda'r ffurflen hawlio treuliau.

**Y Broses Gwneud Cais**

I gael eich ystyried ar gyfer y swydd hon, rhaid i chi anfon y canlynol:

* Ffurflen gais wedi'i chwblhau
* CV cyfredol

Bydd panel AGIC yn sifftio'r ceisiadau a chewch eich hysbysu am ganlyniad y broses sifftio honno.

Os byddwch yn llwyddiannus yn y broses sifftio, cewch eich gwahodd i gyfweliad.

**Y Broses Benodi**

Os byddwch yn llwyddiannus yn y cyfweliad, yna bydd eich penodiad yn amodol ar y canlynol:

* Cael dau eirda proffesiynol
* Gwiriad manylach gan y DBS
* Cadarnhad boddhaol nad ydych, ar unrhyw adeg, wedi bod yn destun unrhyw ymchwiliad neu achosion gan y Cyngor Deintyddol Cyffredinol yn ymwneud a'ch addasrwydd i ymarfer
* Cadarnhad boddhaol o unrhyw achosion o wrthdaro buddiannau yn unol â pholisi AGIC

Dychwelwch eich ffurflen gais ynghyd â'ch CV i: **agic.arolygu@llyw.cymru**

Os bydd gennych unrhyw ymholiadau, cysylltwch ag AGIC ar 0300 062 8163.